  Майя Бывальцева Удмуртиысь куасэн бызьылӥсь Дмитрий Япаров 28-тӥ толсуре Москва улосвылын 30 иськемез классика амалэн нимаз бызёнын куинетӥ инты басьтӥз. Москва улосвылын та ӵошатсконэн йылпумъяськизы сяме пыӵам «Красногорская лыжня» вожвылъяськонъёс. Та амалын вормиз Александр Большунов (Тюмень улосвыл — Брянск улосвыл), со куамын иськемез 1 час 14 минут 11 секунд ӵоже ортчиз. Кыкетӥ луиз Никита Ступак (Москва улосвыл — Свердловск улосвыл), вормисьлэсь 50,9 секундлы кылиз. Асьме улосчимы азьмынӥсьлы 51,4 секунд келяз. Удмуртиысь эшшо кыкез куасэн бызьылӥсьёс — Александр Уткин но Константин Главатских — нимаз бызёнын 12-тӥ но 13-тӥ инты басьтӥзы. Удмуртиысь Лилия Васильева 28-тӥ толсуре 15 иськеме классика амалэн нимаз бызёнын нылкышноос пӧлын 4-тӥ луиз. 27-тӥ толсуре эркын амалэн спринтын элькунысьтымы Владислав Азанов 12-тӥ инты басьтӥз, Лилия Васильева 7-тӥ вал. 25-тӥ толсуре 15 иськеме эркын амалэн нимаз бызёнын Александр Уткин 14-тӥ луиз, Лилия Васильева 10 иськемын озьы ик 14-тӥ инты басьтӥз. 24-тӥ толсуре классика амалэн спринтын Дмитрий Япаров 14-тӥ инты басьтӥз, Лилия Васильева — 23-тӥ. Тодэ вайытом, 22-тӥ толсуре Куасэн бызьылонъя калыккуспо федераци Удмуртиысь кужмозэ куасэн бызьылӥсез Максим Вылегжанинэз, озьы ик Россиысь мукет спортсменъёсты — Александр Легковез, Евгений Беловез, Алексей Петуховез, Евгения Шаповаловаез но Юлия Ивановаез — калыккуспо ӵошатсконъёслэсь огдырлы палэнтӥз. Соослэн допинг-пробаысьтызы лэзьымтэ суретъёсты шараяллям. Иворъёсты вӧлмытӥсь ёзэсъёс азьвылгес веразы вал, спортсменъёсты ӵошатсконъёслэсь 4 арлы палэнтыны быгатозы шуыса. Тегъёс: Спорт Москва Удмуртия Россия куасэнбызьылон  